Oikeusministeriö
PL 25
00023 VALTIONEUVOSTO			            Helsinki 20.5.2009 

Suomen matkatoimistoalan liitto ry:n lausunto luonnoksesta hallituksen esitykseksi maksupalvelulaiksi ja eräiksi siihen liittyviksi laiksi 

Suomen matkatoimistoalan liitto ry (SMAL) pitää luonnosta hallituksen esitykseksi maksupalvelulaiksi ja eräiksi siihen liittyviksi laiksi perusteltuna. Haluamme kuitenkin kiinnittää erityistä huomiota kahteen luonnoksessa mainittuun kohtaan. 

Lisämaksun tai alennuksen antamismahdollisuus maksukortin käytöstä 

Matkatoimistoalan kannalta on tärkeää, että maksupalvelulakia koskevan hallituksen esitysluonnoksen 60 § otetaan lakiin ehdotetussa muodossa sekä säännöksen sanamuodon että perustelujen osalta. Lisämaksuveloitusmahdollisuus maksuvälineen käyttämisestä johtaa siihen, että maksu kortin hyödyntämisestä voidaan ohjata oikealle taholle. Tähän saakka maksu on jäänyt rasittamaan esimerkiksi matkapalvelujen välittäjiä ja matkanjärjestäjiä. Tätä ei ole saatu kompensoitua palvelun tuottajien kanssa tehdyin sopimuksin, vaan kustannus kortin käytöstä on perusteettomasti jäänyt välittäjien ja matkanjärjestäjien kannettavaksi. Tämä on käytännössä ollut pakko ottaa huomioon muussa hinnoittelussa, joten kaikki asiakkaat ovat maksutavasta riippumatta joutuneet ottamaan osaa korttimaksuista syntyneiden kustannusten kattamiseen. 

Näemme perusteltuna myös sen, että maksusaajalla on oikeus halutessaan antaa itse määrittelemissään tilanteissa alennusta maksukortin käyttäjälle.

Vastuu maksukortin oikeudettomasta käytöstä/palvelun tarjoajan takautumisoikeus

Maksupalvelulakia koskevan hallituksen esitysluonnoksen 74 §:ssä on määritelty palveluntarjoajan takautumisoikeudesta maksunsaajalta (toiselta palveluntarjoajalta tai välittäjältä). Säännösehdotus on perusteltu siltä osin kuin on selvää, että kortin oikeudeton käyttö on johtunut maksunsaajan laiminlyönnistä. Tällainen tilanne voi syntyä esimerkiksi silloin, jos maksunsaaja ei ole tarkistanut kortilla maksavan henkilöllisyyttä ja kortti on jälkeenpäin osoittautunut varastetuksi. On kuitenkin tärkeää, että takautumisoikeuden syntymisedellytykset määritellään laissa ja sen perusteluissa. Kyseinen oikeus palveluntarjoajalla saisi olla ainoastaan silloin, kun maksunsaajalla on mahdollisuus henkilöllisyyden tarkistamiseen. Jos matkailullisen palvelun tai palveluyhdistelmän varaaminen tapahtuu internetissä, sähköpostilla tai puhelimitse ja maksu toteutetaan esimerkiksi nettipankin kautta, kyseisen tarkistaminen on mahdotonta. Tällöin ei voida lähteä siitä, että maksunsaaja (esim. välittävä matkatoimisto) olisi vastuussa kortin oikeudettomasta käytöstä, jos maksunsaajan varausjärjestelmä tai varmistus puhelinvarauksessa tehdään korttiyhtiön antamien ohjeiden ja määräysten mukaisesti. 

Edellä mainittu vastuunjako käy ilmi hallituksen esitysluonnoksen 62 §:n perusteluista. Kantamme on, että jotta takautumisoikeuden edellytysten arviointi mahdollisissa maksukortin oikeudettomissa käytöissä tapahtuisi vastaavien periaatteiden mukaisesti, tulisi tämä ilmaista myös 74 §:n perusteluissa. Tämä on SMALin näkemyksen mukaan tarpeen, koska tiedossamme on tapauksia, joissa matkanvälittäjä on joutunut nykyisen lain voimassa ollessa kantamaan vastuun varastetulla kortilla tapahtuneista maksuista, vaikka välittäjä oli toiminut korttiyhtiön ohjeiden mukaisesti. Tältä voitaisiin välttyä tulevaisuudessa, jos asiaan otettaisiin suoraan kantaa tulevassa maksupalvelulaissa ja sen perusteluissa. 

SUOMEN MATKATOIMISTOALAN LIITTO

Päivi Laatikainen-Mattsson
apulaisjohtaja